Aurelijus Zykas

**Aurelijus Zykas** (g. 1978 m. rugpjūčio 10 d.) – Lietuvos diplomatas, japonologas, politikos mokslų daktaras, keliautojas, vertėjas, visuomenės veikėjas, rašytojas, mokslinių bei mokslo populiarinimo publikacijų autorius. 2007-2022 m. buvo VDU dėstytojas ir docentas (2008-2018 vadovavo Azijos studijų centrui). Nuo 2018 m. balandžio mėnesio vadovauja įmonei „Azija LT“. 

Nuo 2022 m. gegužės – Lietuvos ambasadorius Japonijoje,, nuo 2025 m. Lietuvos ambasadorius Mikronezijoje.

Be gimtosios lietuvių laisvai šneka anglų, rusų ir japonų kalbomis.

## Biografija

Gimė Kaune. 1985–1996 m. mokėsi Kauno 25–ojoje vidurinėje mokykloje. 2001 m. Vytauto Didžiojo universitete baigė menotyros bakalauro, 2004 m. - Komunikacijos mokslų magistro studijas, o 2011 m. apgynė politikos mokslų daktaro disertaciją. Studijų metu keturis kartus pasinaudojo tarptautinių mainų bei stažuočių galimybėmis Japonijoje: Kanadzavos, Vasedos universitetuose bei Japonijos fonde.

2000–2005 m. dirbo asistentu Arvydo Ališausko vadovaujamame VDU Japonistikos centre, 2005-2007 m. raštvedžiu Lietuvos Respublikos ambasadoje Tokijuje. Grįžęs į Lietuvą vėl pradėjo dirbti VDU dėstytoju, vadovavo Azijos studijų centrui, vystė čia Rytų Azijos studijas. Nuo 2018 m. didesnį dėmesį skyrė visuomeninei bei komercinei veiklai plėtodamas ryšius tarp Japonijos ir Lietuvos.  

Gerai mokėdamas japonų kalbą 2006-2022 m. buvo laisvai samdomas vertėjas aukščiausiojo lygio susitikimų tarp Lietuvos ir Japonijos atstovų metu. Yra vertęs Japonijos imperatorienei Michiko (2007 m.), Lietuvos bei Japonijos vadovams (tarp jų Gitanas Nausėda, Saulius Skvernelis, Shinzō Abe, Valdas Adamkus, Algirdas Brazauskas, Junichiro Koizumi ir kiti), ministrams, parlamentarams ir pan.

Nuo 2022 m. gegužės mėnesio paskirtas Lietuvos Respublikos ambasadoriumi Japonijoje.

### Akademinė veikla (2006-2022)
Tarp 2006 ir 2022 m. dėstė Vytauto Didžiojo Universitete, o 2008-2018 m. kartu vadovavo VDU Japonistikos centrui. Jam dirbant VDU greta japonistikos pradėta vystyti korėjistika ir Kinijos studijos, todėl 2009 m. padalinys pervardintas kaip Azijos studijų centras. Centro iniciatyva buvo paleistos dvi studijų programos (2008 m. Rytų Azijos studijos magistrantams bei 2012 m. Rytų Azijos šalių kultūros ir kalbos bakalaurams). Buvo įkurta VDU Azijos knygų erdvė, kurios knygų ir kitų išteklių kolekcija stipriai išaugo. Išplėtotas VDU tarptautinių partnerių tinklas Rytų Azijoje. Įsitvirtino Azijos kultūras pristatantys kultūriniai renginiai, tokie, kaip VDU Azijos savaitė, ir pan. Už indėlį japonologijos srityje 2015 m. Azijos studijų centras buvo apdovanotas Japonijos vyriausybės.

Jam dirbant VDU, prie Azijos studijų centro buvo įkurti nauji padaliniai: Taivano centras, Global Japan Office Kaune, Hirošimos universiteto Lietuvos centras, Karaliaus Sedžongo institutas. 2017 m. tapo Hirošimos universiteto garbės vizituojančiu dėstytoju. Nuo 2018 m. išrinktas Europos Japonijos išteklių specialistų asociacijos (EAJRS) valdybos nariu. 

Tyrimų sritys: viešoji diplomatija, švelnioji galia, šalies įvaizdžio formavimas, etninės ir regioninės tapatybės konstravimas, pokarinės Japonijos visuomenė ir politika, tarpkultūrinė komunikacija, Lietuvos-Japonijos santykių istorija.

Kaip mokslininkas ir dėstytojas dalyvavo daugelyje stažuočių ir mainų programų užsienyje: Austrijoje, Suomijoje, Latvijoje, Japonijoje, Kinijoje, Pietų Korėjoje, ir kitur. Skaitė paskaitas, dalyvavo konferencijose įvairiuose Europos ir Azijos universitetuose. 2013-2016 m. buvo žurnalo "International Journal of Area Studies" vyr. redaktorius. 2016 m. elektroniniu formatu paleido pirmąjį išsamų Lietuvių-japonų kalbų žodyną, 2017 m. išleido monografiją "Švelniosios galios vedami: šalies įvaizdžio politika ir Japonija".

### Visuomeninė ir kūrybinė veikla (2014-2022)
Aurelijus Zykas savo visuomeninėje veikloje siekė plėtoti Lietuvos ryšius bei akademinius, kultūrinius, jaunimo, verslo mainus su užsienio (ypač Azijos) šalimis. 2017 m. jo iniciatyva prie Kauno miesto savivaldybės įkurta Sugiharos grupė Kauno ir Japonijos ryšių plėtrai, 2017-2020 m. vadovavo Sugiharos savaitės festivalio organizavimui.

Daug laiko praleido keliaudamas ir yra kelionių knygų autorius, išleidęs tris knygas: „Japonijos spalvos ir skoniai“ (leidimai 2014, 2015, 2017), „Raudonas ir žalias. Taivanas“ (2018) ir „Septyni saulės veidai. Pirmoji pažintis su Japonija“ (2021). 2022 m. išleido pirmąjį savo romaną "Stebint žalsvą girios ošimą". Publikavo mokslo populiarinimo straipsnius apie kelionių bei tarpkultūrinės komunikacijos temomis. Dažnai dalyvaudavo susitikimuose su visuomene, televizijos, radijo laidose.

2018-2021 m. kartu su komanda sukūrė dokumentinius filmus Lietuvos-Japonijos istorijos tematika. Yra trijų tokių filmų bendraautorius: 2018 m. filmo "Kaunas. Sugiharos ir Japonijos ženklai" (dvikalbis), 2021 m. „Sugihara. The Story that Connected the World“ (penkiomis kalbomis), 2021 m. „Visas for Life. The Chain of Courage“ (trimis kalbomis).

Už indėlį plėtojant Lietuvos-Japonijos santykius 2019 m. gavo Japonijos užsienio reikalų ministro apdovanojimą. 2020 m. buvo apdovanotas II laipsnio Santakos garbės ženklu, kuriuo apdovanojami Kaunui nusipelnę asmenys, pasižymėję ypač uoliu ir sąžiningu darbu ir visuomenine veikla.

### Diplomatinė veikla (nuo 2022 m.)

Nuo 2022 m. gegužės mėnesį paskirtas A. Zykas Lietuvos ambasadoriumi Japonijoje. Jo misijos metu Japonijos ir Lietuvos santykiai sparčiai vystėsi. Didžiausias pasiekimas buvo Lietuvos-Japonijos strateginė partnerystė, kuri paskelbta 2022 m. spalio mėnesį. Sėkmingai suorganizuoti LR Ministrės Pirmininkės Ingridos Šimonytės (2022), Seimo Pirmininkės Viktorijos Čmilytės-Nielsen (2023), Prezidento Gitano Nausėdos (2025), Užsienio reikalų (2022, 2023), Žemės ūkio (2022, 2025), Ekonomikos ir inovacijų (2023, 2025), Susisiekimo (2024), Sveikatos apsaugos (2024), Krašto apsaugos (2025), Kultūros (2025) ministrų vizitai. Svarbiausi dvišaliai susitarimai pasiekti jo ambasadoriavimo metu buvo gynybos, žemės ūkio, kosmoso tyrimų, mokslo tyrimų srityse.  

Stategiškai didelis dėmesys skirtas savivaldybių bendradarbiavimui. Buvo tęsiamos ir vystomos jau esamos partnerystės tarp Kudžio ir Klaipėdos, Jaocu ir Kauno, Panevėžio ir Tojohašio, atsirado naujos: Hiracukos ir Kauno (2023), Kagos ir Birštono (2023). Įsibėgėjo bendradarbiavimas tarp Vilniaus ir Nagojos, Alytaus ir Fukujamos, Klaipėdos ir Nagojos uostų, sustiprinti santykiai su Curuga, Numadzu. Šios partnerystės sudarė prielaidas kultūros, švietimo ir ekonominiams mainams, Lietuvos žinomumo didinimui Japonijoje.

Lietuvos žinomumo didinimas ir įvaizdžio stiprinimas Japonijoje buvo vienas iš išsikeltų strateginių tikslų. Japonų kalbos mokėjimas suteikė daug galimybių tiesiogiai pristatyti Lietuvą ir jos poziciją Japonijos televizijoje, radijuje, spaudoje, socialiniuose tinkluose, susitikimuose su visuomene, universitetuose ir mokyklose. Didelis dėmesys skirtas maisto diplomatijai: 2024 m. visoje Japonijoje tapo žinomas Lietuvos ambasados projektas su greito maisto restoranų tinklų „Matsuya“. 2024 m. atidaryti Lietuvos namai Fukujamoje, pirmoji Lietuvai skirta pastovi ekspozicija Japonijoje. 

Lithuania NOW in Gifu 2024 2.jpg|Lithuania NOW festivalis Gifu
Lithuanian_ambassador_with_W._Simina_3.jpg|Kredencinių raštų įteikimas Mikronezijos prezidentui 2025 m.
Nagoya_delegation_at_Baltic_Pavilion.jpg|Kartu su Nagojos delegacija Osakos EXPO 2025 m.
Signing of Sister City Partnership between Birštonas and Kaga, 2023.jpg|Kagos ir Birštono partnerystės pasirašymas  

## Bibliografija
Toliau pateikiamas Aurelijaus Zyko sukurtų leidinių (knygų ir elektroninių išteklių) sąrašas. Be to, jis yra publikavęs keliasdešimt mokslinių straipsnių.
* Zykas, Aurelijus. 2011. *Šalies įvaizdžio politika: Japonijos XXI a. viešosios diplomatijos patirtys* [daktaro disertacija]. Kaunas: Vytautas Magnus University Press. ISBN 978-9955-12-685-0.
* Zykas, Aurelijus, sud. 2012. *East Asian Studies in Lithuania. Rytų Azijos studijos Lietuvoje* [straipsnių rinkinys]. Kaunas: Vytautas Magnus University Press. ISBN 978-9955-12-761-1.
* Zykas, Aurelijus. 2014. *Japonijos spalvos ir skoniai* [kelionių knyga]. Vilnius: Aukso pieva. ISBN 978-609-8105-40-7.(papildomi leidimai 2015 and 2017).
* Zykas, Aurelijus. 2016. *[jishokun.lt. Japonų-lietuvių kalbų žodynas. リトアニア語・日本語オンライン辞書]* [internetinis žodynas]. Kaunas: Vytautas Magnus University Press. Pasiekiamas adresu jishokun.lt. ISBN 978-609-467-172-2.
* Zykas, Aurelijus. 2017. *Švelniosios galios vedami. Šalies įvaizdžio politika ir Japonija* [monografija]. Kaunas: Vytautas Magnus University Press. ISBN 978-6094-67-291-0.
* Zykas, Aurelijus. 2018. *Raudonas ir žalias. Taivanas* [kelionių knyga]. Vilnius: “Aukso pieva”. ISBN 978-609-8105-45-2.
* Zykas, Aurelijus. 2021. *Septyni saulės veidai. Pirmoji pažintis su Japonija* [kelionių vadovas]. Vilnius: “Aukso pieva”. ISBN 978-609-8105-57-5.
* Zykas, Aurelijus; Didvalis, Linas. 2022. *[https://ritoja.lt/ Ritoja.lt]* [internetinė svetainė, pristatanti Japonijos ir Lietuvos santykius]. Azija LT (finansuojamas Toshiba International Foundation). Pasiekiamas adresu ritoja.lt.
* Zykas, Aurelijus. 2022. *Stebint žalsvą girios ošimą* [romanas apie XX a. Lietuvos istoriją]. Vilnius: “Aukso pieva”. ISBN 978-609-8105-64-3.
* Zykas, Aurelijus. 2024. *Taishi-ga kataru Ritoania* [Japoniška knyga apie Lietuvą]. Tokyo: “Seikaisha shinsho”. ISBN 978-4-06-536720-9.

## Filmografija
* Zykas, Aurelijus; Didvalis, Linas; Jakubsonas, Kristijonas. 2018. *Kaunas. Sugiharos ir Japonijos ženklai / カウナス　スギハラを日本を想う* [dokumentinis filmas]. Kaunas: Centre for Asian Studies of Vytautas Magnus University, ProConf (finansuojamas Toshiba International Foundation). 
* Zykas, Aurelijus; Didvalis, Linas; Jakubsonas, Kristijonas. 2021. *Sugihara. The Story that Connected the World* [dokumentinis filmas]. Kaunas: Azija LT (finansuojamas Japonijos užsienio reikalų ministerijos).
* Zykas, Aurelijus; Didvalis, Linas; Jakubsonas, Kristijonas. 2021. *Visas for Life. Chain of Courage* [dokumentinis filmas]. Kaunas: ProConf, Azija LT (finansuojamas Toshiba International Foundation).

## Svarbesni interviu
* 2018-09-20 ''Lietuvių dar neatrastas kraštas: perpus mažesnėje saloje nei Lietuva telpa tiek daug, 15 min.lt
*  2018-09-15 ''Taivaną išnaršęs lietuvis: čia keliaudami pasijusite kino žvaigždėmis'', delfi.lt
* 2018-04-23 ''Premjera Kaune: kodėl M. Šalčius išvyko motociklu į Japoniją, o japonas J. Fukudzava lyginamas su Maironiu'', kas vyksta Kaune
* 2018-03-27 Power interviu: Aurelijus Zykas. Ar tikrai arbūzas Japonijoje kainuoja 300 dolerių?. Power Hit Radio
* 2019-03-14 Reikia pasimokyti iš Japonijos – įvaizdžio kūrimui Lietuva turi neįkainuojamą turtą, 15min.lt.
* 2018-01-12 Lietuvos ir Japonijos ryšių plėtrai erdvės nestinga. Verslo žinios.
* 2017-09-03 A. Zykas: „Č. Sugihara – tai humanizmo grynuolis, gyvenęs Kaune“, kaunas.kasvyksta.lt
* 2018-03 Viską stebėkite atvertomis akimis – Japonijoje labai svarbios akimirkos. Keliauk, p. 16-23.
* 2017-01-19 Kauną ir Japoniją sujungs tiesioginis skrydis? Kauno diena.
* 2016-05-05 Kryževičienė, Jolanta. Naktinis ekspresas: Aurelijaus Zyko interviu apie Japonų-lietuvių kalbų žodyną LRT.
* 2016-06-20 Majorovienė, Virginija. Ne iš meilės: racionalumu grįstos santuokos Japonijoje yra stabilios. Moteris. 

## Išnašos

## Nuorodos
* Asmeninė internetinė svetainė

|-

|-